Bjarne Laustsen (S), 2009-05-12:
Ja tak.
Når jeg vælger at udtrykke det på den måde, er det, fordi man her er inde at røre ved kronjuvelerne.
Jeg har stor sympati for at gøre noget for de mennesker, der er kommet i klemme i systemet, og som har set, at regeringen, hver gang de har kunnet komme af sted med det, har forringet dagpengesystemet, så det på mange områder måske er knap så fordelagtigt, som det har været tidligere.
Så har man også i en periode været begunstiget af at ride på en højkonjunktur, hvilket ikke nødvendigvis er regeringens skyld, slet ikke, aldeles ikke.
Det er jo i øvrigt heller ikke regeringens skyld efter deres egen opfattelse - når ledigheden nu stiger.
Det kan man jo godt have sin tvivl om.
Det betyder, at der er rigtig mange mennesker på arbejdsmarkedet i dag, der har valgt at være uden for fællesskabet, uden for en a-kasse, endda også uden for det faglige fællesskab.
Jeg er fra en tid, hvor det ikke var til diskussion.
Når man kom ud på arbejdsmarkedet, blev man selvfølgelig medlem af både a-kassen og den faglige organisation.
Det kunne bare lige mangle andet.
Hvem er det, der sørger for, at vi har et overenskomstsystem osv.?
Det er blevet splittet meget op siden, og det skal jeg beklage at det er.
Selvfølgelig er det godt nok, at folk har et frit valg, men vi har jo set, også fordi vi har debatterne her i Folketingssalen onsdag efter onsdag, at der er nogle af de a-kasser, der er kommet på markedet, som har sagt, at man kunne få den samme ydelse som fra de traditionelle a-kasser.
Det har vist sig, at det kan man ikke.
Det er jo ganske urimeligt, at de i avisreklamer slår om sig med, at man får den og den ydelse ved at melde sig ind, og at man så ikke kan det, når det kommer til stykket.
Derfor synes vi, det er en rigtig god idé, at man tager konsekvensen af, at man kommer ud på arbejdsmarkedet og melder sig ind i en a-kasse.
Den 1. maj fremlagde vi et nyt program, der hedder »Ny uddannelse Sikker fremtid«.
Her knytter vi an i forhold til det at være medlem af en arbejdsløshedskasse, og det betyder, at man har både nogle rettigheder og nogle pligter.
Dem kender vi alt for godt, men begge dele er jo nødvendige.
Det står der såmænd også på de gamle faner.
Det giver nogle rettigheder, når man er medlem af en forening.
Omvendt skal man også tage et arbejde, hvis man er arbejdsløs og bliver tilbudt det.
Derfor er det på mange måder sådan, at vi i dagpengesystemet også straffer ret hårdt, hvis man ikke lever op til de bestemmelser.
Jeg sagt det mange gange, også fra denne talerstol, at man faktisk straffer det at sige nej til et arbejde hårdere, end man straffer en bankrøver.
Men det er nu engang sådan, systemet er indrettet, men det betyder også, at vi siger, at der i forbindelse med ledighedsperioder skal være mulighed for uddannelse.
Derfor nævner vi også konkret i vores forslag, at det skal være muligt at kunne uddanne sig på dagpenge.
Vi synes, det er godt, at man på den måde gør dagpengene aktive, i stedet for at de er passive.
Vi har set nok af meningsløs aktivering.
Derfor handler det om, at vi nu får et system, hvor der bliver kvalitet i aktiveringen og der bliver nogle uddannelsestilbud til dem, der ikke har fået det.
Det betyder også, at der er rigtig mange, der har svært ved at finde et arbejde, fordi jobbene er blevet outsourcet osv.
De skal have mulighed for at uddanne sig på dagpenge.
Det er også klogt i forhold til de områder, hvor vi mangler arbejdskraft, at man kan uddanne sig i dagpengesystemet.
På den måde tror vi, at incitamenterne til at blive medlem af en a-kasse bliver styrket betragteligt.
Men vi vil gerne på lidt længere sigt se på, hvordan vi kan finde en løsning med hensyn til de mange, der har valgt at stå udenfor.
Men indtil videre prøver vi at kvalificere det ved at sige til folk: Kom nu her, vær med, det giver nogle fordele.
Så kan vi diskutere, hvor lang perioden skal være, inden man får dagpenge.
Så intentionerne i forslaget er for så vidt gode nok.
Jeg tror, vi kan finde nogle rigtig gode ting.
De folk, der er arbejdsløse, der ryger ud nu, er nogle af de svageste, og nogle af dem, der ikke har fået noget særlig uddannelse, og kan vi gøre noget på det felt, så skal vi gøre det og bruge systemet til det.
Det er klogt, så vi har en arbejdsstyrke, der er opkvalificeret, den dag hjulene kører igen.